Huiswerker gesoek na Rhenosterspruit-moordJohann le Roux. Foto: Facebook Konst. Tumisang Moloto, woordvoerder van die polisie, het aan Maroela Media bevestig die Le Roux-egpaar se huiswerker word gesoek aangesien sy hul moontlik in die ondersoek kan bystaan. Drie verdagtes is Dinsdagoggend op ŉ kleinhoewe in Rhenosterspruit vasgetrek nadat die polisie ŉ wenk van inwoners in die gebied ontvang het. Hulle sal tereg staan op aanklagte van moord, huisbraak en motordiefstal. Maroela Media het vroeër berig die verdagtes het Le Roux vermoedelik tussen 12:00 en 13:00 in sy huis ingewag. Hulle het hom glo oorval, vasgemaak en met ŉ stuk hout doodgeslaan. Die aanvallers het die huis geplunder en met verskeie elektriese ware, klere, skootrekenaars en Le Roux se twee voertuie op die vlug geslaan. Le Roux se liggaam is later die dag deur sy vrou, Charisse, by die huis aangetref. Alex Swanepoel, Le Roux se stiefbroer, het die voorval aan Maroela Media bevestig. Hy het gesê die hele familie erg geskok deur die voorval, maar veral Charisse kry baie swaar. Charisse het intussen op haar Facebook-blad hulde gebring aan haar man. “Johann, dit is so onwerklik en soms glo ek iemand gaan my wakker maak uit hierdie vieslike nagmerrie!” het sy geskryf. “Rus in vrede, Johann. I will miss you forever and ever!” Volgens Swanepoel is geen begrafnisreëlings nog getref nie.